Makwarela bedankDr. Murunwa Makwarela. (Foto: Twitter) Die nuut aangestelde burgemeester van Tshwane, dr. Murunwa Makwarela, het Vrydagmiddag bedank. Dit volg nadat dit aan die lig gekom het dat die rehabilitasiesertifikaat wat hy ingedien het, vervals is. Die Pretoriase hooggeregshof het Vrydagoggend gesê daar is nóóit ŉ sertifikaat uitgereik wat verklaar dat Makwarela gerehabiliteer is nadat hy in 2016 insolvent verklaar is nie. Cope in die Tshwane-streek het Makwarela se bedanking aanvaar. In die lig van die hof se besluit het die party besluit om Makwarela te onttrek aan die Onafhanklike Verkiesingskommissie (OVK) as verteenwoordiger van die party en raadslid van die Tshwane-metro. Sekere prosesse sal nou gevolg word vir die verwydering van Makwarela uit sy amp en die aanstelling van ŉ geskikte kandidaat wat die leisels by Makwarela sal oorneem. “Ons wens Makwarela sterkte toe en bedank hom vir die diens wat hy vir die party en Cope-gemeenskap gelewer het,” sê die party. Maroela Media het vroeër berig die direktoraat vir prioriteitsmisdaadondersoeke (die Valke) se hulp sal ingeroep word aangesien dit voorkom dat die sertifikaat wat vandeesweek by die Stad Tshwane ingedien is, moontlik vervals is. Verteenwoordigers van die veelpartykoalisie in Tshwane het ook reeds aangedui dat hulle strafregtelike aanklagte teen Makwarela sal indien, in die lig van bewerings dat Makwarela bewustelik vervalste en bedrieglike dokumentasie aan die Stad Tshwane verskaf het.